Broj: 711-I-1364-M-242/22-02-17

Zagreb, 6. svibnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Sandre Polanec Marinović, ravnateljice Javne ustanove za razvoj Međimurske županije REDEA,** za davanjem mišljenja Povjerenstva,na 170. sjednici održanoj dana 6. svibnja 2022.g. daje sljedeće

**MIŠLJENJE**

1. **Obveznica Sandra Polanec Marinović, ravnateljice Javne ustanove za razvoj Međimurske županije REDEA, ne može uz plaću za obnašanje ove javne dužnosti primati i božićnicu, regres, dar za dijete i druge dodatne naknade za poslove obnašanja navedene javne dužnosti zabranjene člankom 7. točkom d) ZSSI-a, ukoliko poslove voditelja EU projekata obavlja u okviru obavljanja poslova ravnateljice.**
2. **Ukoliko bi obveznica, uz dužnost ravnateljice ustanove, kao zaposlenica ustanove obavljala druge poslove voditelja EU projekata te bi isto bilo navedeno u njenom ugovoru o radu, mogla bi temeljem obavljanja ovih poslova ostvarivati primitke iz točke I. izreke, jer se tada ne bi radilo o zabranjenoj dodatnoj naknadi za poslove obnašanja javne dužnosti.**
3. **Sukladno članku 17. stavku 1. i 2. ZSSI-a, obveznica Sandra Polanec Marinović može istodobno s obnašanjem dužnosti ravnateljice Javne ustanove za razvoj Međimurske županije REDEA biti članica stručnog vijeća ustanove županijska uprava za ceste, te članica Upravnog odbora trgovačkog društva Međimurska energetska agencija d.o.o., jer se radi o stručnim i savjetodavnim poslovima te za to ostvarivati naknadu.**
4. **Sukladno članku 18. stavku 5. ZSSI-a, obveznica Sandra Polanec Marinović može istodobno s obnašanjem dužnosti ravnateljice Javne ustanove za razvoj Međimurske županije REDEA biti članica Upravnog odbora neprofitne pravne osobe Centar za politiku razvoja malih i srednjih poduzeća i poduzetništava – CEPOR, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.**

 Obrazloženje

Zahtjev za davanjem mišljenja Povjerenstva podnijela je Sandra Polanec Marinović, ravnateljica Javne ustanove za razvoj Međimurske županije REDEA. U knjigama ulazne pošte Povjerenstva zahtjev je zaprimljen 28. travnja 2022. pod poslovnim brojem 711-U-4515-M-242/22-01-3, povodom kojeg se vodi predmet broj M-242/22.

Člankom 3. stavkom 1. podstavkom 63. ZSSI-a propisano je da su ravnatelji odnosno predsjednici uprava regionalnih i lokalnih razvojnih agencija obveznici u smislu navedenog zakona, stoga je Sandra Polanec Marinović povodom obnašanja dužnosti ravnateljice Javne ustanove za razvoj Međimurske županije REDEA, za koju je uvidom u podatke sudskog registra nadležnog Trgovačkog suda u Varaždinu utvrđeno da je ustanova kojoj je jedini osnivač Međimurska županija, obvezna postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica navodi da je donošenjem ZSSI-a postala obveznik u smislu članka 3. stavaka 1. točke 63. ZSSI. Ističe da je prije imenovanja na mandat ravnateljice od četiri godine bila zaposlenik navedene javne ustanove temeljem ugovora o radu na neodređeno vrijeme, te da joj sukladno navedenom ugovoru pripadaju sva prava iz radnog odnosa koja su definirana Pravilnikom o radu, kao i ostalim zaposlenicima.

Nadalje iznosi da je u opisu poslova i zadaća radnog mjesta ravnateljice, osim upravljačkih poslova, određeno da ravnatelj vodi projekte, te sudjeluje u pripremi i provedbi projekata sufinanciranih iz EU fondova, pri čemu obveznica većinu svoj radnog vremena od oko 80 %, prema evidenciji radnog vremena koja se dostavlja nadležnom Ministarstvu regionalnog razvoja i fondova EU, radi na projektima. Napominje kako je i protekle četiri godine bila voditeljica velikog infrastrukturnog projekta u sklopu kojeg se obnovio Stari grad i Muzej nematerijalne baštine u Čakovcu.

Također navodi da se na taj način i plaća ravnateljice u određenom postotku financirala iz tih projekata, dok je poslove ravnateljice obavljala u okviru preostalog redovnog mjesečnog radnog vremena te da je za rad na tim projektima sklopila dodatke ugovoru o radu ili su donesene odluke o radu na pojedinom projektu.

Obveznica navodi kako je Javna ustanova za razvoj Međimurske županije REDEA regionalni koordinator za područje Međimurske županije te obavlja i poslove javnih ovlasti temeljem članka 25. Zakona o regionalnom razvoju Republike Hrvatske („Narodne novine", broj 147/14., 123/17. i 18/18.), a svi poslovi koje obavlja u okviru javnih ovlasti sufinanciraju se iz projekta koji je odobren za financiranje u okviru Poziva za iskaz interesa za dodjelu bespovratnih sredstava iz Prioritetne osi 10 - Tehnička pomoć Operativnog programa „Konkurentnost i kohezija 2014.-2020.“, koji se provodi od travnja 2019. godine.

Stoga obrazlaže kako iz navedenog te drugih EU projekata koje provodi, Javna ustanova za razvoj Međimurske županije REDEA sufinancira rad svojih zaposlenika, ovisno o postotku vremena koje mjesečno rade na istome, pa tako i ravnateljice koja većinu radnog vremena radi na EU projektima. Podaci sa točnim postotkom rada na projektu te izvješća o istome, šalju su Ministarstvu regionalnog razvoja i fondova EU, kao kontrolnom tijelu, temeljem kojih se onda regionalnom koordinatoru isplaćuje naknada za obavljeni posao.

Sukladno navedenome, a imajući u vidu da se plaća podnositeljice u najvećem dijelu financira iz rada na EU projektima, obveznica traži mišljenje ima li pravo i na dodatke kao što su regres, božićnica i slično, tj. i na druga materijalna prava kao i ostali zaposlenici, te je li za ostvarivanje tog prava dovoljno sklapanje dodataka ugovora o radu za rad na projektu ili postoji neki drugi oblik formalizacije navedenog rada.

Zaključno navodi da je članica stručnog vijeća županijske uprave za ceste, za što prima naknadu u visini od 150,00 kn po sjednici, Upravnog odbora Centra za politiku razvoja malih i srednjih poduzeća i poduzetništava - CEPOR-a, u kojem ne prima nikakvu naknadu već sudjeluje kao predstavnik jednog od suosnivača, te članica Upravnog odbora Međimurske energetske agencije - MENEA, za koju također ne prima nikakvu naknadu.

Iznosi da se radi o savjetodavnim tijelima koja nemaju upravljačke ovlasti, slijedom čega taži mišljenje Povjerenstva može li za vrijeme obnašanja dužnosti ravnateljice biti članica istih, odnosno ukoliko je odgovor na to pitanje negativan, može li ju u navedenom vijeću zamjenjivati zamjenica ravnateljice.

Povjerenstvo je izvršilo uvid u podatke nadležnog sudskog registra Trgovačkog suda u Varaždinu, te je utvrđeno da je Međimurska energetska agencija d.o.o. trgovačko društvo. Uvidom u Statut navedenog trgovačkog društva, utvrđeno je da Upravni odbor ima 12 članova koji se imenuju iz reda predstavnika lokalne samouprave te raznih kategorija potrošača energije, koje imenuje Skupština na prijedlog Uprave društva, te da isto tijelo ima savjetodavne ovlasti pri izradi godišnjeg programa, strateških odluka, godišnjeg proračuna, godišnjih izvješća te dr.

Uvidom na internetsku stranicu Centra za politiku razvoja malih i srednjih poduzeća i poduzetništava – CEPOR, utvrđeno je da se radi o neprofitnoj organizaciji osnovanoj 2001. godine temeljem Sporazuma između Republike Hrvatske i Instituta Otvoreno društvo-Hrvatska, koja ima 10 osnivača, od akademske zajednice do udruženja gospodarstvenika, razvojnih agencija i poduzetničkih centara. Članica Upravnog odbora navedene neprofitne organizacije je i Sandra Polanec Marinović.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 18. stavkom 5. ZSSI-a propisano e da obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Smjernica Povjerenstva od 31. siječnja 2022. donesena je povodom presude Visokog upravnog suda Republike Hrvatske, poslovni broj: Usž-4335/19-3 od 14. listopada 2021., kojom sud tumači da se prigodne nagrade do propisanog iznosa, božićnica i regres za godišnji odmor ne smatraju plaćomdužnosnika u smislu odredbe članka 4. stavka 1. ZSSI/11-a, već primitcima dodatnih naknada za poslove obnašanja javnih dužnosti zabranjenih člankom 7. točkom d) ZSSI/11-a.

U navedenoj presudi sud obrazlaže da primanje isplata dodatnih naknada predstavlja povredu zabrane propisane člankom 7. točkom d) ZSSI/11-a tumačeći da se na radno-pravni status dužnosnika primjenjuju i odredbe ZSSI/11-a, te da zaključenje ugovora o radu dužnosnika s tijelom javne vlasti ne isključuje od primjene odredbu članka 7. točke d) ZSS/11-a.

Radi se u svim primicima koji se ostvaruju uz primanje plaće za obnašanje javne dužnosti, a ne predstavljaju stvarne troškove za njezino obnašanje ili druge jednokratne primitke, već dodatnu naknadu.

S obzirom da su odredbe ZSSI/11-a na istovjetan način u članku 4. stavku 1., odnosno članku 7. točki d) propisivale što se smatra plaćom dužnosnika kao i zabranu primitka dodatne naknade na koji je to propisano u članku 5. stavku 1. točki 2. ZSSI-a te u članku 7. točki d) ZSSI-a, obrazloženje iz ove presude primjenjuje se u cijelosti na obveznike iz članka 3. ZSSI-a.

Imajući u vidu da se u zahtjevu ističe kako je dio opisa poslova radnog mjesta ravnateljice i vođenje projekata sufinanciranih iz EU fondova, obveznica ne bi mogla po toj osnovi ostvarivati dodatne naknade sukladno članku 7. točki d) Zakona, jer bi one bile primljene povodom obnašanja dužnosti ravnateljice, a ne povodom obavljanja drugih poslova.

Nadalje, iz zahtjeva proizlazi da se dio plaće ravnateljice sufinancira iz rada na EU projektima koji čini oko 80% ukupnog radnog vremena, iz čega proizlazi da postotni udio plaće isplaćen temeljem izvješća dostavljenog Ministarstvu regionalnog razvoja i fondova EU u odnosu na ukupnu plaću, koju prima kao ravnateljica, zavisi od broja radnih sati na projektima, što Povjerenstvo ne smatra spornim.

Međutim, ako bi obveznica pored obavljanja poslova ravnateljice obavljala druge poslove voditeljice EU projekata, a to bi bilo navedeno u njenom ugovoru o radu, mogla bi temeljem njihova obavljanja primiti dodatne naknade, jer u tom slučaju iste ne bi bile primljene povodom obnašanja dužnosti ravnatelja ustanove, slijedom čega se ne bi radilo o dodatnoj naknadi za poslove obnašanja javne dužnosti.

 U odnosu na obavljanje funkcije članice stručnog vijeća ustanove županijska uprava za ceste, za što prima naknadu u visini od 150,00 kn po sjednici, radi se o povremenom obavljanju stručnih i savjetodavnih poslova koje obveznica Sandra Polanec Marinović može obnašati za vrijeme obnašanja dužnosti ravnateljice Javne ustanove za razvoj Međimurske županije REDEA te za to primati naknadu, sukladno članku 17. stavcima 1. i 2. ZSSI-a.

Također, vezano za članstvo u Upravnom odboru trgovačkog društva Međimurska energetska agencija d.o.o., utvrđeno je da se radi o savjetodavnom tijelu Uprave društva koje nema upravljačke ovlasti, te bi obveznica mogla povremeno obavljati navedene poslove uz primanje naknade.

 Centar za politiku razvoja malih i srednjih poduzeća i poduzetništava – CEPOR nije osnovan kao udruga, ali se radi o neprofitnoj organizaciji, slijedom čega je Povjerenstvo dopuštenost članstva u Upravnom odboru razmatralo u kontekstu odredbe članka 18. stavka 5. ZSSI-a.

 Stoga obveznica može istodobno s obnašanjem dužnosti ravnateljice Javne ustanove za razvoj Međimurske županije REDEA biti članica Upravnog odbora navedene neprofitne organizacije, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Sukladno članku 17. stavku 4. ZSSI-a, obveznica je dužna prihode koje ostvaruje od obavljanja navedenih poslova navesti u imovinskoj kartici te je dužna navesti podatak o članstvu navedenoj neprofitnoj organizaciji.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Sandra Polanec Marinović, elektronička dostava
2. Objava na internetskoj stranici Povjerenstva
3. Pismohrana